Dwaalkoeëls tref 2 ná gemeenskap op polisie losbrandArgieffoto Genl.maj. Funeka Siganga, bevelvoerder van die Mountweg-polisiëringsgebied, het aanvalle op lede van die polisie terwyl hulle aan diens is ten sterkste veroordeel. “Onskuldige slagoffers word geraak deur die geweld en ons vra dat gemeenskappe saam met ons en nie teen ons werk nie.” Dit kom ná twee Port Elizabeth-polisiebeamptes Maandag omstreeks 11:30 besig was met patrollies in die Helenvale-omgewing toe hulle ŉ persoon op die hoek van Martin- en Kobusweg ondervra het. Kapt. Sandra Janse van Rensburg, woordvoerder van die polisie, het gesê terwyl hulle nog met die persoon gepraat het, het hy vyandig geraak met hulle. “ŉ Struweling het tussen die beamptes en die persoon ontstaan, en lede van die gemeenskap het glo op die polisie losgebrand,” het Janse van Rensburg gesê. Die polisie het volgens haar teruggeskiet en twee mense is deur dwaalkoeëls gewond. “ŉ Man (29) is in sy bobeen gewond en ŉ vrou (22) in haar maag,” het Janse van Rensburg gesê. Albei slagoffers is na die hospitaal geneem vir mediese behandeling.